《春日近湖族叔枉过小酌螺塘江浒》
明代·胡直

卜游非不早，宿疴滞霪霖。景霁散新暄，和飙动神襟。

欣此竹林侣，相送出江浔。起瞩原上树，早已贮清阴。

百卉竞芳葳，群溜奏徽音。乍言岁序易，猋忽春已深。

欲揽青皇辔，其如白发侵。不为人外游，恐负枝上禽。

遵渚发轻舠，击汰和清唫。斗酒酌船艎，对坐四山岑。

昔仕各乡土，结托欢从今。缅思慰同隐，道真以相寻。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。